"Taf int meta jferrgħu l-mogħoż tal-muntanji? Qatt rajt iċ-ċriev waqt il-ħlas tagħhom? Tgħodd int ix-xhur tat-tqala tagħhom, u tkun taf xħin għandhom jeħilsu? Huma jinżlu kokka u jferrgħu l-boton, u jerħu fix-xagħri l-frieħ tagħhom. Meta jissaħħu l-frieħ u jikbru, jitilqu u ma jiġux lura lejhom. Min telaq ħieles lill-ħmar selvaġġ? Min qatagħlu l-irbit tiegħu? Kont jien li tajtu d-deżert b'daru, u l-art selvaġġa b'għamara tiegħu. Hu jistmerr il-ħsejjes tal-belt, u ma jridx jisma' ordnijiet tas-sewwieq. Idur fuq l-għoljiet għall-mergħa tiegħu, ifittex kull roqgħa ta' ħdura. Irid jewwilla l-gendus selvaġġ jaħdimlek, jew jgħaddi l-lejl ħdejn il-maxtura tiegħek? Torbotlu inti ħabel m'għonqu, u żżommu jxattab ir-raddi warajk? Tafdah int għax b'saħħtu ħafna, u terħi lilu x-xogħol iebes tiegħek? Temmen int li jiġik lura biex jidres il-qamħ fuq il-qiegħa tiegħek? Ġewnaħ in-nagħma jħabbat bil-qawwa, iżda n-nagħma bħall-għarnuq ma ttirx. Meta titlaq fuq l-art il-bajd tagħha, u tħallihom jisħnu fit-trab, ma jiġix f'moħħha li xi riġel jista' jgħaffiġhom, jew tirfishom xi bhima selvaġġa. Twebbes qalbha għal frieħha, qishom mhumiex tagħha, ma tinkeddx jekk jisfa fix-xejn ix-xogħol tagħha. Dan għax Alla ċaħħadha mill-għerf, u ma taha l-ebda sehem fid-dehen. Iżda xħin tagħti s-salt u tirranka, tisfida liż-żiemel u r-rikkieb. Tagħti int liż-żiemel is-saħħa, jew tlibbislu għonqu bix-xuxa? Iġġagħlu inti jaqbeż bħall-ġrad, hu li jbeżżgħek xħin jiżher u jonfor? Kollu ferħan iħabbat bil-qawwa nagħlu, u joħroġ b'saħħa għal quddiem l-armi. Jisfida l-periklu, ma jitwerwirx, lanqas jinqata' quddiem is-sejf. Fuq dahru ċċekċek il-barżakka, tleqq il-lanza u x-xabla magħha. Bil-ħeġġa u l-leblieba t-triq jiblagħha, ma jibqax sabar fih kif jisma' t-tromba. Għal kull żarżira jiżher waħda, ixomm mill-bogħod it-taqbida, it-tħambiq tal-fizzjali u l-għajjat ta' gwerra. Jaqaw għallimtu int jittajjar is-seqer, u jifrex ġwenħajh lejn in-Nofsinhar? U l-ajkla b'ordni tiegħek li titla' fl-għoli, u tagħmel hemm fuq nett il-bejta tagħha? Fuq l-irdum hi toqgħod u tgħaddi l-lejl, fuq il-qċaċet il-fortizza tagħha. Minn hemm fuq tgħarrex għall-priża, jarawha mill-bogħod għajnejha. Il-frieħ tagħha jsoffu d-demm, fejn ikunu l-maqtulin hemm tkun hi."